钦定古今图书集成/理学汇编/文学典/第115卷 > 艾南英〈章世纯 罗万藻 陈际泰〉
## 钦定古今图书集成/理学汇编/文学典/第115卷 > 艾南英〈章世纯 罗万藻 陈际泰〉

按《明外史》本传：“南英，字千子，东乡人。七岁作《竹林七
贤论》。长为诸生，好学无所不窥。万历末，场屋文腐烂，
南英深疾之。与同郡章世纯、罗万藻、陈际泰以兴起
斯文为任。乃刻四人所作行之世。世人翕然归之，称
为章、罗、陈、艾。天启四年，南英始举于乡，座主检讨丁
干学、给事中郝土膏发策诋魏忠贤，南英对策亦有”
讥刺语。忠贤怒，削考官籍，南英亦停三科。居四年，庄
烈帝即位，诏许会试。久之，卒不第。而文日有名，负气
凌物，人多畏而恶之，素所交亦多惮其口。始，王、李之
学大行，天下谈古文者悉宗之，后锺、谭出而一变。至
是，钱谦益负重名于词林，痛相纠驳。南英和之于下，
排诋王、李不遗馀力。两京继覆，江西郡县尽失，南英
乃入闽。唐王召见，陈《十可忧疏》，授兵部主事，寻改御
史。明年八月卒于延平。世纯，字大力，临川人。博闻强
记，举天启元年乡试。崇祯中，累官柳州知府，年已七
十矣。闻京师变，悲愤遘疾卒。万藻，字文止，世纯同县
人。天启七年举于乡。崇祯中行保举法，祭酒倪元璐
以万藻应诏，辞不就。福王时，为上杭知县。唐王立于
闽，擢礼部主事。南英卒，哭而殡之，居数月亦卒。际泰，
字大士，亦临川人。父流寓汀州武平，生于其地。家贫
不能从师，又无书，时取旁舍儿书，屏人窃诵。从外兄
所获书经，四角已漫灭，且无句读，自以意识别之，遂
通其义。十岁，于外家药笼中见《诗经》，取而疾走。父见
之怒，督往田，则携至田所，踞高阜而哦，遂毕身不忘。
久之，返临川，与南英辈以时文名天下，其为文敏甚，
一日可二三十首，先后所作至万首。经生举业之富，
无若际泰者。崇祯三年举于乡，又四年成进士，年六
十有八矣。又三年除行人。居四年，护故相蔡国用丧
南行，卒于道。

按《江西通志》，“南英，字千子，天启甲子举人。七岁作《竹
林七贤论》，耆硕翕然称之。病制科榛芜之习，辞而辟
之，为定待二书经义不废，此其金科玉律也。尤究心
史学，冥搜博览，为古今全史千馀卷。编集甫竟，遽罹
兵燹，与他著述俱散佚，仅存《天佣子集》行于世。”
按《江西通志》：“世纯字大力，临川人，天启辛酉举人。尝
病宋”儒训诂，于事理两无所据，探究经传，务攻坚伐
异，以明圣贤立言之旨，所著已未留及《章子留书》，理
解精微，造语元儁，凡天文、律历以至五行禽遁、阴阳
星卜之言，一见即能剖其元微，摘其疵谬，京郭以下
蔑如也。授翰林孔目。有旨召对，以语音期吃辞，条上
兵事，极言禁旅、边镇及召募客兵之弊，谓“不如重州
郡之权，使之自将其人，自用其饷，贼可尽也。”不省。出
为柳州知府，卒于粤。

按《江西通志》：“万藻，字文止，临川人。天启丁卯举人。为
文坚洁深秀，与大士千子大力主文章之柄者四十
馀年，海内称为‘四先生。常愤边事溃散，著《本守议》数
千言。大略言：‘今天下文武乖方，内事殊适，磨牙厉吻，
惟苞苴门户之死守不移一体之中，痛痒既不自知，
骚抑亦无其具，惟有坐以共毙而已’’。”崇祯己卯，倪元
璐以贤良方正荐，有旨特用，不赴，授上杭令，所存有
《小千园集》。

按《江西通志》：“际泰，字大士，临川人。崇祯甲戌会试第
二，授行人，典试贵州。都城戒严，兼程赴阙，拜十疏言
事，留中不报。庚辰奉使，道卒。泰伟仪观，善谈论，笃于
孝友，好奖进人材，以古学变时文迂谬之习。门生友
人与之狎处者，十三经、二十一史，无从说起之书，略约尽举其语。兵形扼塞、漕河水利诸用世之务，目规”
手画，凿凿可见施行。晚受一官，不竟其用，天下惜之。
所著有《四书读五经读》《易正义》《太乙山房集》《己吾集》，
皆行于世。子孝威、孝逸，并知名。